Ess plattdeitsch dichte

Ess plattdeitsch dichte iss mei Hobby,

doch läder hann ich gar kä Lobby,

die mich däät nòh vorne zerre,

sodass aus mir noch kinnt was werre;

doch ohne duhn ich lang noch hugge,

bis e Redakteur mòl dutt was drugge.

Was mach ich falsch bei meinem dichte?

vun was soll ich ebbes berichde?

ich lääs die Zeidung Daach fier Daach,

unn grüübel stunnelang hernach,

was soll ich nur vun all´demm halle,

mir mißt was Glòres mòl infalle,

wo druff die Mensche wäre ganz wild,

beim dischbediere de Kamm ne schwilld,

ess Fußvolk däät uff die Stròße geh´n,

mit Trillerpeife, „das wär scheen!“

Ich iwwerleeje, denke weider mir,

nemm ich de Papscht mòl ins Visier,

odder schreib´ich nur mòl e Buch,

ich kinnd à lästerre iwwers Duch,

das wo die Muslemine uffem Kopp,

statt wie ich e Hudd unn Zopp.

Ich kinnd a Karrikadure mòle,

odder schreiwe iwwer Abbau vun Kohle,

durch all´so bleede Blöödeleije,

duhn mir denne Ausdruck bidde vàzeije,

ständ ich so wie ich hie bin,

mòrje in da Zeidung drinn!

Doch wenn mà ald unn schoggelisch,

sei Märcher schreibt am Kischedisch,

kä Kompjuuder, nur mit dà Hand,

werd mà aus all´ Zeidunge vàbannt,

„dòmit muss mà lääwe,

so iss das ääwe!“

Jeder wäß, dass Kinner fähle,

doch ging mà mòl die Alde zähle,

ei, ich mahn dò garnitt prahle,

das genn bestimmt vill greeßere Zahle,

g´rad dessweeje wär´s gaarnitt schlecht,

wenn Zeidunge a fier die was bräscht,

denn wie die Junge hann a die Alde,

nitt nur im Gesicht vill Fallde,

ihr eijni Spròch, wenn a vàpöhnt,

unn vun ganz vill a vàhöhnt,

doch – das gett mà durch de Sinn,

ohne englische Werrder drinn,

so werre ohne Getue odder Krach,

blitzschnell die Kindhääd widder wach,

die iss zwar schun lang vorbei,

das iss ähm awwer einerlei,

im Geejedähl, mà iss entzückt,

unn in Gedanke weit entrüggt!

Dò falle ähm widder Sache in,

faschd wie imme Kompjuuder drinn,

mà lääbt wie in rà anner Welt,

wäß was die Mudder hat vazählt,

allegar die lang schun dood,

kumme widder ganz in Mood,

unn mà schwebt wie in de Sfähre,

grad als ob mà jung noch wäre.

Die paar Minudde Gliggsgefiehl,

wenn mà mennt, mà wär am Ziel,

brauch jeder mòl, ob jung, ob ald,

weil hinnenòh mà widder falld,

dief e´nunner in Depressjone,

dessweeje dutt sich´s immer lohne,

dass ääner ebbes scheenes schreibt,

was ähm die Lädischkät vatreibt.

Dauert die Frääd a nur Sekunne,

mà hat awwer serigg gefunne,

uff de Boddem, odder die Erd´,

dòhin wo mà hingehehrt.

Heit hann ich fier eich zum Spass,

mei Ideeje frei gelass,

jetztde kinne ihr mòl rischde,

soll ich weider fier eich dichte,

odder kumm ich, wie ich bin,

villeichd doch in die Zeidung rinn,

awwer, ich bleib a ohne Lobby,

weiderhin bei meinem Hobby,

unn ess werd nitt uffgemuggd,

ganz egal ob´s ääner druggd,

ich schreiwe so als wär´s e Befehl,

mir alles runner vun da Seel.

Wie´s a imm kumme dutt,

ich grieß eich all´

 Die Fraa mit Hudd!

 Helga Wolfgram-Drumm